दिवाली के अगले दिन कार्तिक माह की कृष्ण पक्ष की प्रतिपदा तिथि को गोवर्धन पूजा का त्योहार मनाया जाता है। कुछ इलाकों में इसे अन्नकूट भी कहा जाता है। हिंदू धर्म में गोवर्धन पूजा का बड़ा ही महत्त्व होता है। इस दिन लोग अपने घर के आंगन में भगवान गोवर्धन यानी श्री कृष्ण की अल्पना बनाकर उनकी पूजा करते हैं। इस दिन शाम के समय में विशेष रूप से भगवान श्रीकृष्ण की पूजा की जाती है। इस त्योहार को लेकर एक बहुत ही पुरानी कथा प्रचलित है कि इस दिन भगवान कृष्ण ने गोवर्धन पर्वत उठाया था और वृंदावन के लोगों को भयंकर बारिश से बचाया था।